**РАДКІ, ЯКІЯ КРАНАЮЦЬ СЭРЦА**

**70 год з дня нараджэння Святланы Клімковіч (1935—2001)**

Не, хлопчык Лалі-Лаль

Не чарадзей, на жаль,

Ён проста добра чуе,

Ён проста добра бачыць,

Ён чуе, калі клічуць,

Ён бачыць, калі плачуць.

Гэта радкі з чарадзейнай казкі "Лалі-Лаль", якую напісала Святлана Міхайлаўна КЛІМКОВІЧ, журналістка, пісьменніца, драматург. Выключна сумленны, інтэлігентны і спагадлівы чалавек, яна, як і герой казкі, заўсёды чула, калі клічуць, бачыла, калі плачуць.

Святлана Клімковіч нарадзілася 26 жніўня 1935 г. ў сям'і пісьменніка. Яе бацька — Міхась Клімковіч — адзін з аўтараў Дзяржаўнага гімна Рэспублікі Беларусь. Дзяўчынка расла ў атмасферы шчырай любві і вялікай павагі да беларускай культуры, роднай мовы. I гэта пачуццё духоўнай прыналежнасці да Бацькаўшчыны, неаддзельнасці ад яе лёсу пранесла праз усё жыццё.

Скончыўшы школу з залатым медалём, Святлана паступіла на аддзяленне беларускай мовы і літаратуры філалагічнага факультэта Беларускага дзяржаўнага ўніверсітэта, дзе таксама вучылася на выдатна. Наогул, усё, што рабіла Клімковіч, можна ацаніць словам "выдатна".

У першую чаргу гэта датычыла яе працы ў газетах Толас Радзімы" і "Літаратура і мастацтва", у часопісе "Народная асвета", у рэдакцыі праграм для моладзі на Беларускім тэлебачанні, у бюлетэні Беларускага тэатральнага аб'яднання Саюза тэатральных дзеячаў. У апошнія гады свайго жыцця Святлана Міхайлаўна працавала ў нашым часопісе "Пачатковая школа".

Усе, хто сустракаўся з гэтай рознабакова адоранай жанчынай, захапляліся яе цудоўным літаратурным густам, энцыклапедычнымі ведамі ў галіне мастацтва і культуры, выдатным веданнем гісторыі Беларусі. Гэта знайшло ўвасабленне ў творчасці Святланы Клімковіч — артыкулах, нарысах, вершах, апавяданнях, казках, п'есах. Яе п'есы для дзяцей "Дар ляснога цара", "Балада пра белую вішню", "Казка пра цара Юрыка і каваля Рымшу", "Вясновая песня" пастаўлены ў розных лялечных тэатрах краіны, на Беларускім радыё і тэлебачанні.

3 вялікім натхненнем Святлана Клімковіч працавала над лібрэта оперы "Дзікае паляванне караля Стаха". Твор Уладзіміра Караткевіча з'явіўся надзвычай удзячным матэрыялам для лібрэтыста: у гэтай аповесці ўсё гучыць — пяшчотны

вальс і агністы "Ветрык", рог дзікага палявання караля Стаха і тужлівая народная

песня, якую слухае Беларэцкі.

Опера "Дзікае паляванне караля Стаха" Уладзіміра Солтана, пастаўленая ў 1989 г. ў Дзяржаўным акадэмічным Вялікім тэатры оперы і балета Беларусі, мела фенаменальны поспех. Опера, якую даўно чакала беларуская грамадскасць, да гэтага часу не сыходзіць са сцэны. I няма сумнення, што радкі з арыі Яноўскай, напісаныя С. Клімковіч, яшчэ доўгія гады будуць кранаць сэрцы слухачоў:

Як велічна, як хораша стаяць

Яліны ў зіхаценні срэбных рыз!

Апалай хвоі, кветак і травы

Салодкі водар кружыць галаву.

У росныя карункі

Убралася шыпшына.

Якою незвычайнаю красою

Іскрыцца сад!

I дрэвы-веліканы,

I кожная былінка,

I сонца, і маленькая раслінка,

Як любы вы маёй душы!

Лірычныя вершы Святланы Клімковіч не выдаваліся асобным зборнікам. Яны друкаваліся ў розных выданнях, у тым ліку і ў "Пачатковай школе". Але і па тых нешматлікіх радках, якія ўдалося адшукаць, можна меркаваць аб яркім паэтычным таленце Святланы Міхайлаўны. У якасці прыкладу можна прывесці верш "Ноччу":

Шумяць лясы трывожна і журботна,

Сіпяць дажджамі ўздыбленыя хмары,

На міг прагляне месячык маркотны,

Асвеціць бледна чорныя абшары.

А вецер нема вые ў голым полі,

Нібы тугу і жах прарочыць свету.

I ўсё здаецца, што ужо ніколі

Да нас не вернуцца вясна і лета.

Асаблівае месца ў творчасці Святланы Клімковіч займаюць казкі. Першая з іх

"Лалі-Лаль", напісаная ў 1974 г., выйшла ў выдавецтве "Мастацкая літаратура"

асобнай кніжкай. На старонках "Пачатковай школы" ў 1998-2000 гг. былі

надрукаваны чарадзейныя казкі "Палявая русалачка", "Змяіны кароль", "Зялёныя

пацеркі", "Заручальны пярсцёнак", "Стары млынар", "Ваўчыхі". Перачытваючы

сёння гэтыя творы, здзіўляешся багатай фантазіі аўтара, а яшчэ больш таму, што

казачныя героі, іх захапляльныя прыгоды арганічна знітаваны з беларускім

фальклорам, з народнымі паданнямі і вераваннямі. У 2007 г. маленькія чытачы атрымалі цудоўны падарунак -- усе казкі С. Клімковіч выйшлі пад адной вокладкай

у выдавецтве "Пачатковая школа".

Тамара РЭУТОВІЧ